รองนายกรัฐมนตรี ระบุ การจัดตั้งรัฐบาลขึ้นอยู่กับการฝ่ายที่รวบรวมเสียงข้างมากได้ก่อน แล้วจะมีสิทธิเสนอชื่อนายกรัฐมนตรีในสภา
นายวิษณุ เครืองาม รองนายกรัฐมนตรี กล่าวถึงแนวทางการจัดตั้งรัฐบาลว่าจะต้องยึดคะแนนเสียงป็อปปูล่าโหวตของประชาชน หรือจำนวนที่นั่ง ของ ส.ส. ว่า ไม่ทราบ ซึ่งเรื่องนี้เป็นเรื่องของพรรคที่เกี่ยวข้องจะต้องดำเนินการ และสุดท้ายแล้วก็ต้องขึ้นอยู่กับการเสนอชื่อนายกรัฐมนตรีในสภาผู้แทนราษฎร เมื่อเวลาที่ประธานสภาผู้แทนราษฎรนัดประชุม ก็จะถือเป็นจุดเริ่มต้นที่สำคัญ ซึ่งขณะนี้ต่างคนต่างพูดกันไป ยังไม่มีความชัดเจน        ส่วนใครรวบรวมเสียงข้างมากได้ก่อนจะได้จัดตั้งรัฐบาลใช่หรือไม่นั้น นายวิษณุ กล่าวว่า ในความเป็นจริงไม่ได้ยุ่งยากมากขนาดนั้น หากพรรคไหนสามารถรวบรวมเสียงได้มากกว่า ก็สามารถลุกขึ้นเสนอชื่อนายกรัฐมนตรีได้ก่อน ซึ่งขึ้นอยู่กับฝีมือของแต่ละพรรคที่จะรวบรวมกัน    นายวิษณุ ยังกล่าวว่า สำหรับการประชุมคณะรักษาความสงบแห่งชาติ หรือ คสช. ในวันนี้ ไม่ได้มีวาระที่เกี่ยวข้องกับการจัดตั้งรัฐบาลแต่อย่างใด เป็นวาระการพิจารณาเรื่องที่ค้างอยู่